Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 478/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1) , senest tre måneder efter datoen for offentliggørelsen.

ENHEDSDOKUMENT

»Aceite de Madrid«

EU-nr.: PDO-ES-02812 – 12.11.2021

BOB (X) BGB ( )

1. Betegnelse(r)

»Aceite de Madrid«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olie m.m.)

3.2. Beskrivelse af produktet med betegnelsen i punkt 1

Ekstra jomfruolie, der er udvundet af oliventræets (Oleae Europea L.) frugter udelukkende ved mekaniske processer.

Olivenfrugterne plukkes direkte fra træet ved en modningsgrad på højst 4.

Fysiske og kemiske egenskaber:

— Syreindhold (udtrykt som oliesyre): ≤ 0,5 %

— Peroxidtal: ≤ 14 mEq O2/kg

— UV-absorption: K270 ≤ 0,18 y K232 ≤ 2,00

— Polyphenoler i alt: mindst 300 mg/kg

— Pigmenter i alt: mindst 10 mg/kg

De værdier, der ikke er angivet, ligger nødvendigvis inden for de lovbestemte grænser i overensstemmelse med den relevante EU-lovgivning.

Organoleptiske egenskaber:

Den organoleptiske analyse af »Aceite de Madrid« viser en sensorisk profil med middel til høj intensitet. Der kræves mindst tre deskriptorer (direkte lugt- og smagsfornemmelser eller retronasal lugt) til certificering af olien. Der er tydelige aromaer af oliven, mandel, græs, blade, æble, tomat og banan.

Den organoleptiske karakterisering suppleres af fornemmelser af oliven og sunde og friske frugter og en afbalanceret tilstedeværelse af egenskaberne bitter og skarp med en intensitet på mindst 2 og en værdi på højst to point over egenskaben frugtagtig.

Median for egenskaben frugtagtig Mf ≥ 3,5 Median for egenskaben bitter Over 2 Median for egenskaben skarp Over 2 Afbalancering Medianen for de positive egenskaber bitter og skarp ligger højst to point over medianen for egenskaben frugtagtig.

3.3. Foder (kun for animalske produkter) og råvarer (kun for forarbejdede produkter)

»Aceite de Madrid« er en ekstra jomfruolie, der indeholder flere sorter, nemlig følgende anerkendte sorter:

— primære sorter: Cornicabra, Castellana og Manzanilla Cacereña, som udgør mindst 80 % af de olivenlunde, der er identificeret i beskrivelsen af det geografiske område. Den ekstra jomfruolie fremstilles af mindst to af disse primære sorter.

— sekundære sorter fra det geografiske område: Carrasqueña, Gordal, Asperilla og Redondilla. Disse sekundære sorter må tilsammen ikke udgøre mere end 20 % af den ekstra jomfruolie.

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen skal finde sted inden for det geografiske område, der er defineret i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

For at bevare de særlige kendetegn ved den certificerede ekstra jomfruolie skal emballeringen finde sted i det afgrænsede geografiske område for den beskyttede oprindelsesbetegnelse.

Dette giver mulighed for fuld kontrol med produktionsprocessen og garanterer, at den sidste fase håndteres af regionens erfarne producenter. De lokale producenter har naturligvis en bedre forståelse af, hvordan deres ekstra jomfruolie reagerer på de forskellige trin i emballeringsprocessen, såsom dekanteringstider og -metoder, anvendelse af filtre, filtermaterialer, emballeringstemperaturer og oliens reaktion på nedkøling og lagring.

Korrekt filtrering sikrer en passende præsentation af det produkt, der markedsføres over for forbrugerne, og sikrer optimale konserveringsforhold. Produktets særlige egenskaber respekteres, idet filtreringen fjerner opløste faste stoffer og fugt, som ellers ville føre til forkert anvendelse og behov for dekantering med anaerob fermentering af kulhydrater og proteiner til følge.

Det endelige mål er at bevare produktets typiske egenskaber indtil den sidste forsendelsesfase.

3.6. Særlige regler for mærkning af det produkt, som betegnelsen henviser til

»Aceite de Madrid«, »Denominación de Origen Protegida« eller »D.O.P.« skal anføres på etiketten for ekstra jomfruolie på en klart synlig måde og adskilt fra de øvrige oplysninger på etiketten. Etiketten skal desuden være påført EU-logoet for beskyttede oprindelsesbetegnelser og kan eventuelt påføres kontrolorganets overensstemmelsesmærke som udstedt af produktcertificeringsorganet.

En nummereret bagsideetiket, der er udstedt af forvaltningsorganet på grundlag af certificeringsorganets rapporter, garanterer, at ekstra jomfruolie med oprindelsesbetegnelsen er i overensstemmelse med varespecifikationen.

4. Kort angivelse af det geografiske områdes afgrænsning

Produktionsområdet ligger i den sydøstlige del af Madridregionen mellem dalene langs floderne Tajo, Jarama, Henares og Tajuña.

Liste over kommuner:

Alcalá de Henares, Ambite, Anchuelo, Aranjuez, Arganda del Rey, Belmonte de Tajo, Brea de Tajo, Campo Real, Carabaña, Colmenar de Oreja, Corpa, Chinchón, Estremera, Fuentidueña de Tajo, Loeches, Mejorada del Campo, Morata de Tajuña, Nuevo Baztán, Olmeda de las Fuentes, Orusco, Perales de Tajuña, Pezuela de las Torres, Pozuelo del Rey, Santorcaz, Los Santos de la Humosa, Tielmes, Titulcia, Torres de la Alameda, Valdaracete, Valdelaguna, Valdilecha, Valverde de Alcalá, Velilla de San Antonio, Villaconejos, Villalbilla, Villamanrique de Tajo, Villar del Olmo og Villarejo de Salvanés.

5. Tilknytning til det geografiske område

5.1. Det geografiske områdes egenart

Naturbestemte faktorer

Produktionsområdet for ekstra jomfruolie, der er omfattet af den beskyttede oprindelsesbetegnelse, svarer til det vandsystem, der er afgrænses af dalene langs floderne Tagus, Jarama, Henares og Tajuña i den sydøstlige del af Madridregionen.

I geomorfologisk henseende er det geografiske område det, der betegnes som en lavning. Overfladematerialerne er hovedsagelig kemisk facies fra laguneområder, der stammer fra Miocæn og Pliocæn (Tertiær). Basen består af gipsholdig mergeljord fra Miocæn og gipsforekomster, som giver plads til kalkholdig jord på det blotlagte plateau. Den kalkholdige jord har takket være sin modstandsdygtighed over for erosion skabt plateauet. Omkring plateauet befinder sig de forskudte sletter, hvor hævningerne og de kalkholdige skråninger bør fremhæves. De har en forholdsvis svag hældning og fungerer som en overgang mellem den øverste strukturelle overflade og en anden overflade, der består af blødere materialer (mergeljord).

Olivenplantagerne befinder sig hovedsagelig i det område, der ligger på plateauets kalkholdige jord og tilhørende materialer, primært i en højde på over 700 m.

Jordbunden ligger på kalkaflejringer og et kalkholdigt gipsmateriale, som giver den en pH-værdi på mellem 8 og 8,5, en basemætning på 100 %, en ler- og sandholdig tekstur og en moderat til lav effektiv dybde.

Det mest karakteristiske ved jordbunden i det geografiske område er tilstedeværelsen af jordbundshorisonter, der er beriget med calciumcarbonat, hvilket forklarer en overvejende basemættet horisont, som i det væsentlige tilhører Calcixerept-gruppen. Der forekommer forskellige typer carbonatakkumulering, som ofte fører til dannelse af petrocalciumholdige horisonter. Jordbunden, hvor disse horisonter ligger relativt tæt på overfladen, har ofte en meget fragmenteret struktur som følge af oppløjning, hvilket gør det muligt for oliventræernes rodsystemer at drage fordel af egnede C-horisonter. Det er imidlertid et udbredt fænomen, at rødderne horisontalt er i kontakt med en horisont, der er meget rig på calciumcarbonat og ikke nødvendigvis cementeret.

Produktionsområdet omfatter hele den del, der er præget af kalkholdig jord.

De årlige gennemsnitstemperaturer ligger på mellem 12 °C og 14 °C, som er optimale værdier for oliventræets udvikling, der kræver temperaturer på over 10 °C.

Forekomsten og hyppigheden af frostperioder i oliventræets hvileperiode, med temperaturer på mellem -10 °C og -6 °C, er et vigtigt parameter. Træet kan tåle disse ekstreme minimumstemperaturer, da der kun forekommer frost i oliventræets hvileperiode, der løber fra december til marts, hvor jorden er tilstrækkeligt fugtig.

Den gennemsnitlige årlige nedbørsmængde for hele det afgrænsede geografiske område ligger mellem 300 og 450 mm. Dette er ideelt til dyrkning af oliventræer, der trives i et klima med lav luftfugtighed. Den lave nedbørsmængde mindsker forekomsten af sygdomme og skadedyr.

Et andet karakteristisk træk ved det specielle klima er den relative luftfugtighed. For at oliventræerne kan vokse ordentligt, bør den relative luftfugtighed være lavere end 60 % og falde til under 55 % i blomstrings- og modningsperioderne i foråret og efteråret. Selv om det geografiske område har et tørt termisk miljø, skaber floderne Tajo, Tajuña, Henares og Jarama, som omgiver og passerer gennem det geografiske område, gunstige betingelser i form af en vis luftfugtighed i området, som bidrager til oliventræets sunde udvikling.

Afgrøderne i området får et forholdsvis højt antal solskinstimer på over 2 700 timer om året, hvilket gavner oliventræernes vækst i alle de fænologiske udviklingsstadier.

Menneskelige faktorer

Det geografiske områdes egenart som følge af menneskelige faktorer er kendetegnet ved agronomiske metoder og olivendyrkningsmetoder med fokus på respekt for frugtens oprindelige egenskaber og efterfølgende udtryk i den certificerede ekstra jomfruolie.

Olivenfrugterne høstes direkte fra træet, og aldrig fra jorden, ved en modningsgrad på højst 4 og i overensstemmelse med metoder, der respekterer frugtens integritet, og hvor olivenfrugterne fra træet holdes adskilte, sunde og friske.

Transporten til møllen foregår altid på en sådan måde, at det undgås, at frugten beskadiges og forringes, da lagring ikke er tilladt på noget tidspunkt i produktionen.

Temperaturen i blandingsfasen må ikke overstige 27 °C, og »Aceite de Madrid« skal opbevares ved temperaturer mellem 25 °C og 13 °C.

Oliven er blevet dyrket i Madrid siden romertiden, men produktionen tog fart og blev konsolideret med arabernes ankomst, som førte til nye sorter, nye teknikker og en stigning i produktionen.

I forbindelse med den romerske tilstedeværelse i dalene langs floderne Tajuña, Jarama og Henares dokumenteres etableringen af landbrugsområder og -bedrifter på de mest frugtbare arealer. Arkæologiske undersøgelser i enklaverne Verdugal, Las Dehesas og Casa de Tacona samt andre bosættelser viser, at der blev dyrket oliven, og at der blev fremstillet jomfruolie i området helt tilbage i det 3. århundrede e.Kr.

5.2. Produktets egenart

Der dyrkes følgende olivensorter i det geografiske område: Cornicabra, Castellana, Manzanilla Cacereña, Carrasqueña, Gordal, Asperilla og Redondilla. Der er tale om sorter, der er tilpasset jordbunds- og klimaforholdene og dyrkningsforholdene i det afgrænsede geografiske område. Forekomsten af disse sorter har varet ved gennem tiden ved naturlig udvælgelse. De er perfekt tilpasset de fremherskende forhold i regionen og garanterer en flersortsidentitet med de unikke egenskaber, der er specifikke, definerede og ikke findes på noget andet produktionssted for oliven i hele verden.

Det skal bemærkes, at det geografiske produktionsområde er en overgangszone mellem områder, hvor enkeltsortsproduktion er fremherskende. Olivendyrkningsområdet ligger mellem produktionsområdet for sorten Cornicabra de Toledo (mod syd) og produktionsområdet for sorten Castellana i La Alcarria (mod øst). Der findes også plantager med sorterne Manzanilla Cacereña, Carrasqueña, Gordal, Asperilla og Redondilla.

Dette naturlige kludetæppe af primære og sekundære sorter giver mulighed for unikke sensoriske profiler, som er et andet unikt kendetegn ved området.

Forskningsresultater viser høje værdier med hensyn til det samlede pigmentindhold, hvilket er en interessant omstændighed som følge af produktets antioxidantegenskaber i fravær af lys. Forskningsresultaterne melder om forskellige værdier og niveauer alt efter det specifikke videnskabelige arbejde i produktionsområdet.

De undersøgelser, der er foretaget for at fastslå kendetegnene ved oliventræer og ekstra jomfruolie fra det geografiske område, bekræfter de antioxidante egenskaber ved »Aceite de Madrid«, som kræver et samlet polyphenolindhold på over 300 ppm på udvindingstidspunktet.

»Aceite de Madrid« har en kompleks organoleptisk profil med middel til høj intensitet med en tydelig tilstedeværelse af mindst tre deskriptorer. Der er tydelige aromaer af oliven, mandel, græs, blade, æble, tomat og banan. De organoleptiske egenskaber suppleres af behagelige fornemmelser af sunde og friske oliven og frugter og en afbalanceret tilstedeværelse af egenskaberne bitter og skarp.

5.3. Sammenhængen mellem det geografiske område og produktets egenskaber

Som forklaret i det afsnit, der beskriver det fysiske miljø, er jordbunden i det geografiske område kalkholdig med en pH-værdi på mellem 8 og 8,5, en basemætning på 100 % og moderat til lav effektiv dybde. I kombination med klimaforholdene med lav nedbør og forekomst af frost udgør dette et selektivt økosystem. Med tiden har disse egenskaber gjort det muligt ved naturlig udvælgelse at fastholde de anerkendte sorter, der er perfekt tilpasset dette miljø (Rallo y col. 2005), hvilket giver et specifikt slutprodukt, der adskiller fra andre olivendyrkningsområder på globalt plan.

De olivensorter, der findes og er blevet anerkendt, kan modstå de ekstreme temperaturforhold med frost. Disse tilpassede sorter har et højt samlet polyphenolindhold som reaktion på de barske jordbunds- og klimaforhold, de tidlige selektive høstperioder og anvendelsen af flere eksklusive sorter, som kommer til udtryk i produktet.

Høsttidspunktet som angivet i produktbeskrivelsen kombineret med agronomiske og oleotekniske fremgangsmåder, med umiddelbar levering af frugten straks efter høsten, lave temperaturer og kortere forarbejdningstider, gør det muligt at opnå specifikke samlede pigmentniveauer, der er direkte forbundet med disse betingelser, og at kræve værdier over 10 ppm, hvis olien skal overholde kravene.

De barske jordbunds- og klimaforhold, hvorunder oliventræerne dyrkes, som beskrevet ovenfor, giver anledning til punktvis stressbelastning af oliventræerne. Denne situation, som fremgår af den videnskabelige litteratur, giver anledning til en reaktion i planten, som forstærker de sensoriske deskriptorer for »Aceite de Madrid« (Civantos y col. 1999). Dette fremgår af specifikationen, som kræver en tydelig frugtagtig karakter med en score på mindst 3,5 point for intensitet.

De komplekse sensoriske profiler (mindst tre frugtagtige deskriptorer) er direkte knyttet til den kendsgerning, at »Aceite de Madrid« produceres af flere sorter, da hver sort bidrager med sine egne organoleptiske deskriptorer. Dette forhold påvirkes også af særlige klimatiske forhold på visse produktionstidspunkter med gunstige værdier med hensyn til minimumsluftfugtighed som følge af den betydelige tilstedeværelse af floder, som angivet i den geografiske beskrivelse, og de relativt høje solskinsværdier, som området nyder godt af.

Henvisning til offentliggørelsen af varespecifikationen

https://www.comunidad.madrid/sites/default/files/doc/medio-ambiente/06_32pliegodecondiciones.pdf.

(1) EUT L 343 af 14.12.2012, s. 1.